b'\n_START_ARTICLE_\nEnglannin kunnat\n_START_PARAGRAPH_\nEnglannin kunnat (civil parish tai vain parish) ovat Englannin alueellisen hallinnon yksik\xc3\xb6it\xc3\xa4, joilla on hoidettavinaan tiettyj\xc3\xa4 kunnallisia teht\xc3\xa4vi\xc3\xa4. Vuoden 2015 lopussa kuntia oli 10\xc2\xa0449; Englantiin kuuluu kuitenkin my\xc3\xb6s alueita, jotka eiv\xc3\xa4t muodosta kuntaa (unparished areas).\n_START_SECTION_\nHistoria\n_START_PARAGRAPH_\nKuntien alkuper\xc3\xa4 on Englannin kirkon jako seurakuntiin (parish), joiden hallintoon kuului sek\xc3\xa4 kirkollisia ett\xc3\xa4 maallisia teht\xc3\xa4vi\xc3\xa4 vastaavalla tavalla kuin Pohjoismaiden pit\xc3\xa4jill\xc3\xa4 ja pit\xc3\xa4j\xc3\xa4nkokouksill\xc3\xa4. Seurakuntien maalliset teht\xc3\xa4v\xc3\xa4t siirrettiin erillisille hallintoelimille 1800-luvun aikana.\n_START_SECTION_\nHallinto ja teht\xc3\xa4v\xc3\xa4t\n_START_PARAGRAPH_\nKunta on hallintohierarkian alimman tason alue siell\xc3\xa4, miss\xc3\xa4 kyseinen aluejako on k\xc3\xa4yt\xc3\xb6ss\xc3\xa4. Hallintoteht\xc3\xa4vist\xc3\xa4 huolehtii usein kunnanvaltuusto (parish council), jonka nimitys voi olla my\xc3\xb6s kaupunginvaltuusto (town council tai city council), jos kunnalla on kaupunkioikeudet. Kaikilla kunnilla ei kuitenkaan ole valtuustoa ja pienet kunnat voivat muodostaa yhteisi\xc3\xa4 valtuustoja. Jos kunnassa on alle 200 asukasta, p\xc3\xa4\xc3\xa4t\xc3\xb6kset voidaan tehd\xc3\xa4 kuntalaisten kokoontumisissa._NEWLINE_Kunnilla on nyky\xc3\xa4\xc3\xa4n vain v\xc3\xa4h\xc3\xa4n valtaa. Ne voivat j\xc3\xa4rjest\xc3\xa4\xc3\xa4 kuntaan julkisia tiloja, kuten kyl\xc3\xa4taloja, sotamuistomerkkej\xc3\xa4, hautausmaita, vapaa-ajankeskuksia ja leikkipuistoja, ja budjetoida rahaa kulttuurihankkeisiin, liikenteen kehitt\xc3\xa4miseen ja rikosten torjuntaan. Kunnat vastaavat my\xc3\xb6s retkeilyreittien kunnossapidosta alueellaan. Muiden paikallishallinon yksik\xc3\xb6iden t\xc3\xa4ytyy tiedottaa kunnanvaltuustoa tekemist\xc3\xa4\xc3\xa4n aluesuunnitelmista ja pyyt\xc3\xa4\xc3\xa4 valtuustolta lausuntoa tiettyjen kunnallislakien osalta.\n_START_SECTION_\nBritteinsaarten muut maat ja valtiot\n_START_PARAGRAPH_\nWalesissa kuntaa vastaa yhteis\xc3\xb6 (community) ja kunnanvaltuustoa yhteis\xc3\xb6neuvosto (community council). My\xc3\xb6s Skotlanti on jaettu yhteis\xc3\xb6ihin, mutta niiden neuvostoilla ei ole samoja oikeuksia kuin Englannin ja Walesin vastaavilla. Irlannissa ja Pohjois-Irlannissa jakoa kuntiin ei ole koskaan muodollisesti lakkautettu, mutta se on menett\xc3\xa4nyt merkityksens\xc3\xa4 l\xc3\xa4hes kokonaan.'